khistorydata/jeongjo-sjw-relations huggingface dataset:
정조 17년 · 목
予謂御史洪大恊曰延安地接喬桐旣被旱災又因風雹之災秋事告成滌場不遠而八道同豊之時此數邑未免大歉觀於道伯狀辭民情之遑急可知爾其下去審察農形仍以論音慰諭尤甚邑民人等民間疾苦亦爲採探以來其餘蠲恤之政救濟之策與道伯詳議後復命可也命書綸音訖予謂民始等曰綸音中停退蕩減條中可以爲民實惠而或有遺漏者卿等詳陳民始曰下敎外別無見漏者矣○綸音曰海西一城被山帶海赤埴塗泥交錯其間民俗勤儉盡力乎溝洫而穡事則易歉難登至於延白之兩邑一望行野野無灌漑雨澤稍閟民不粒矣肆予西顧一念輒眷眷於是而在夏秋之交田家惜乾浹月兼旬時或霡霂輒問海西之同得然猶獨不得於衆得之中不待其穫農形已判於是乎西顧之念日勤一日夜夜晝晝不敢晷刻遑寧民雖至愚亦必至神其能以予心爲心恃而無恐不至於散而之他歟大抵今年諸道之穡事予眉少紓而海西數邑無異豐乞以予一視之心念及爾等不啻恫若在已爾等能知之乎否先飭道伯俾盡奠接之策次諭帥臣預頒停免之令是烏足以救爾等之急拯爾等之溺而欲於爾等安其心而奠其居不得不屢煩十行不嫌重複爾等亦知之乎或曰入路同豐有穀穰穰數邑艱食不必過勞思慮予則曰所以尤不忍暫忘者此也村村社鼓人皆哺飽而傍有一二人頷顑阻飢不免於翳桑之苦則其見憐於君予者必倍篵矣曾於關北有所提敎而古人十指之喩亦可以及三隅也欲待本道年分狀聞擬施優恤之典矣寒節漸近催科將始及此不諭不已後時玆遣御史洪大恊審察延安等邑尤甚處農形然後更以慰諭條件宣布於爾等爾等須各明聽安心奠居延安尤甚坊里當年還上限明秋分數停退可以代捧者代捧舊還全數停捧京外各樣身貢軍役米布折半蕩減餘皆停退均廳免稅結米以錢代捧拯劣米無論久近亦竝蕩減延安外與延安一般處尤甚坊里照此例而尤甚邑之次里稍實里付之繡衣量宜分等務歸便民外此賙賑懷保之苟利於爾等者及他各邑民情亦使道臣繡衣隨其緩急商確登聞以俟處分咨爾父老民人須各明聽安其心而奠甚居
정조 17년 · 목
乘輿出宮大門外降輿乘輦至彰義宮前路降輦乘輦入敦化門由協陽門還內
정조 17년 · 강
命振威縣令曺允植附近邑郡守調用行宮繕修時監董人折衝李奎暹等令兵曹相當窠收用
정조 17년 · 목
兵曹啓言因前京畿監司徐鼎修所啓振威行宮及衙舍倉厫諸廨新建與修葺至於百餘間之多該縣令曺允植則此固職分內事而監董人折衝李奎暹金忠鉉徐鎭河曺潤鼎等不可無激勸之擧令該曹依他例施賞有命矣其所修繕已過百間宜有區別論賞之擧而此等修葺雖曰該倅分內之事全然置之殊非奬勸之道振威縣令曺允植參以前例施以陞敍之典捐補財力終始監董人折衝李奎暹施以加資之典似合事宜請上裁其餘金忠鉉等雖有效勞之事多人論賞恐涉濫觴請置之敎以該縣令曺允植則效勞旣甚夥然又於行宮如是修葺極爲可嘉況所重處多年殫誠附近邑郡守先爲調用如無見窠後日政相換陞擬監董人等則加資過矣自本曹相當窠收用
정조 17년 · 강
命京畿水使許▣待畢賑拿處時添問目前牧使李柏然拿勘
정조 17년 · 목
政院啓言卽見京畿水使許▣有旨祗受狀啓則傳敎任自不書敢稱節該云云事未前有大關國繇所當重勘而本院無可施之罰何以爲之敎以旣有待畢賑拿處之命待拿處添問目又啓言密符事體至重而坡州前牧使李柏然城外交龜後無端稽滯以至半日本院提飭始爲替納所當重勘而本院無可施之罰何以爲之敎以令該府拿問嚴處
정조 17년 · 강
命喬桐府移轉穀二千石依畿伯狀聞許施
정조 17년 · 목
備邊司啓言項因京畿水使許▣狀啓令道臣另加商度後登聞之意行會矣卽見京畿監司鄭昌順啓本則以爲本島穀物今無可恃其所濟活當在移轉而畿內穀簿雖甚㮙然姑待開倉捧糴常賑米太租限二千石先爲移轉事請令廟堂稟旨分付矣帥臣初不商議於道臣直以他道移轉五千石煩請朝廷者非但不議事體全欠斟量故有讉罷勿施之請而觀此道臣狀本則姑待開倉捧糴米太租限二千石先爲移轉爲請捧糴尙遠則種糧之足否不可預知抄飢未始則賑口之多少亦難料度而今者穀物移轉之請乃是預備還穀之計而此是道內推移則不過爲裒益之政二千石移轉請依狀請許施允之
정조 17년 · 강
判下廣興倉釐弊節目
정조 17년 · 목
戶曹以該倉釐弊節目啓○節目以爲一班祿事體至爲尊重而兵曹雖有祿簿淆亂武甚吏曹元無修送之例倉吏私謄官案以此頒給當受與不當受該倉不得詳知故濫下見先之弊種種有之事之疏忽孰甚於此此後每月二十一日應受人員自吏兵曹一一査正蹯印成册移送戶曹則戶曹郞官査究解由越等有無頉出米已上付之該倉以爲頒下之地而成册修送後或有官員遞改之事則新差人出仕後吏兵曹郞爲文移以爲考準擧行之地而不善句檢或有錯誤之弊該曹郞吏自戶曹草記請勘一頒祿時大臣以下呼名頒賜莫敢躐越者法意至嚴而近來上司豪悍下隸爭先闌入穀品精粗斗斛厚簿恣意退擇至於撤蹯米太驅打庫色如是紛拏之際無賴之類夤緣混入偸竊穀物蓋本倉之於諸司多進排所關每於進排之際輒有下輩從中生事之端故雖其橫拏之極而倉屬不敢下手倉官雖欲禁戢號令無所施揆以紀綱萬萬寒心此後則戶曹判書時或躬泩監頒以辛規模而如有雜亂之弊則雖大臣衙門下隸自本倉從輕重治罪當該官員則自戶曹草記論勘一倉官有解由拘礙之法而近來廢閣不用故員役逋欠慢不收捧先下貸下惟意爲之此後則倉官有移遷者戶曹郞廳取考倉簿毋論官逋吏逋十石以下卽地準捧十石以上準捧後草記汰去過百石者準那移及作之律嚴勘一各倉逋欠專由於庫門開閉之際不有堂上分劃倉官任自開庫之致自今年爲始本倉所劃從其石數多少分排十二朔而有閏朔則以十三庫分排三所掌分峙各庫牢顉堅封頒祿之時待堂上劃庫始許開庫而庫中所儲當朔內盡爲用下他庫則更不敢犯及而或有庫色所逋亦於當朔內準捧入庫俾無延拖積久之患或有不稟堂上擅開他庫者該官員隨現草記嚴處一斛上加升乃是補縮之資而多爲中間消瀜未見充報之效者極爲痛駭此後則斛上加升各三升與元穀一體計石捧上分排十二朔或十三朔留峙元穀之中斛內所縮以此充數後以其剩餘出給員役一以絕他庫犯及之弊一以作渠輩沾漑之資而郞官若或犯用則勘以公穀擅用之律一員役都中公私債負之數至於屢千兩之多此不但爲渠輩敗亡之端實爲公穀偸竊之本蓋以捧稅時倉屬情條廉價預賣故江上射利之徒爭先買取公家亦多有預買之事及其捧稅之際公私幷督左右徵推人情應食盡數償債一年應役徒然赤手此後則或有給債於倉屬都中者隨其現發毋論公私一幷蕩滌該衙門官員從重論勘以杜公私年利之習以絕倉屬負逋之路一員役逋欠專由於人情應食都歸償債而無所聊賴一年生計付之公穀始自一二色犯手轉至百千包替䖵食而罪不至死幸或蕩減故不思充報之道惟穿偸食之竇此後則元人情應食條與元穀一體收捧同入於排朔中逐朔分給作爲常料永除捧上時都下之弊一員役汰其宂雜書員十二人庫子六名永爲定額俾無科外加出之弊敎以事目至於啓下則事體自別此後則另加着意遵守俾勿更如戊戌以後懈弛之弊
정조 17년 · 강
兵曹以禁旅節目啓
정조 17년 · 목
該曹啓言禁軍節目別將李得濟參互舊制釐革條件成節目書入○節目以爲一取才則毋論閑良與出身各其應射者必以禁軍中懸三保然後許試自是法意而挽近以來徒循顏私不計人地無難保薦人物庸下根着不明職由是也此後則取才時點閱入格各人身手根着或有不稱非但當者薦保三人從輕重棍汰一禁軍之汰去如非自闕復屬則一應取才入屬自是法例而近年以來因循襲謬不論罪犯輕重不計歲月久遠苟得還差則便皆公然通計舊仕此實各廳之所無惟是本營之謬習久勤進退了無完限群情冤鬱爲之解體寧不駭痛▣覬還差寅緣曲逕請托紛紜應接疲惱甚至取捨之際醜謗隨至捄弊之道莫如革謬凡在任遭故自闕復屬外莫或通計以絕倖望一火砲之各番二人以軍器寺及各營別破陣隨闕差來自有定窠與元禁軍不啻逈異而近年以來白徒閑汨之圖占禁軍者朝入別破暮移火砲仍又冒換於元禁軍武技則茫昧官馬則仍執目下火砲之入禁軍者無慮數十人長此不止六百禁旅其將盡爲閑汨而後已此後火砲作闕必以冒換者數十人次次還爲塡充須盡還無餘然後各該別破陣始乃循例許入一禁軍之互相換番似無損益而火砲之來往仕限之低仰奸僞不一至於官馬之換授亦係當禁居在鄕郊之官馬日事貰馱及其玄黃力盡必與京居官馬者論價換移殆同買賣樣者馬安得不疲瘦駑劣乎自今爲始人之換番馬之換受一幷防禁一禁軍官馬自有定式而近年以來惟意幻弄禁軍之欺瞞而濫受煮砲之冒換而仍受者數多而淆亂纔已一一査櫛使之改納自馬而來頭之爲弊難保其必無必須無時抽栍考準馬案若有私自換易毛色相左者當者嚴棍除汰正領亦決罪一納馬者之欲越次口傳者借名於捕校稱以公幹勤勞夤緣圖囑不計次第便得口傳癸卯年節目捕校越次事昭載禁條挽近以來蕩然如舊此後則一從節目只從納馬先後嚴斷捕校越次一講取才只許遞兒窠敎鍊官作散者而元取才每等只取二人自是節目而近來曾經火砲及二人講者亦稱追節目無時考講紛拏甚馬自今爲始但遞兒窠敎鍊官及堂上軍官作散者依舊例必於元取才時試取而無過二人凡此座起時試講一款永爲防塞而所謂火砲二人講等追節目則爻周勿施行伍敎鍊官作散者旣有本廳火砲一窠收用之節目則試講納馬只是邇來謬規永爲防塞一各營校屬作散者皆有重來階梯而獨本營行伍敎鍊官落仕者還屬之道只是大砲一窠而無他歧爲蓋禁軍窠取才也謂非二人講而不許施行伍窠取才也謂非見在行伍而不許施非但渠輩抑鬱亦不無遺才之歎雖曰前銜將校本是行伍則行伍窠取才許試事理當然此後則行伍窠取才時特爲許施在任遭故者與他自異尤宜另恤必爲間間擇人還差一軍馬借騎卽係法外渠輩之私自馱卜隨現隨罪尙不饒恕況分付借用無難爲之乎又況動駕之日乎禁軍馬酬應甚至駕後馬而拔尤事之可駭莫此爲甚爲將而爲此法外之事號令何以行於下乎此後婚馬外軍馬借騎永爲防塞各色卜馬亦公役外無或私借一膂力弓馬素稱禁旅而今爲蕩然寧不寒心敎場馳驟疾徐參差先後不齊令人大慚及夫陪衛之時無論行陣遠近落後落馬蠢然鈍劣者便皆禁軍爲長領者之惶悶不可以有罪無罪有間各樣射技亦皆鹵莾近以各歧遞兒窠取才觀之矢數全尠甚或一二中者居首在渠輩獨不羞恥乎今欲勸課奬勵期有效益不必別創新法只復古例足矣各番正領逐朔射會每朔一次柳葉箭三巡騎射三次矢數計劃從多寡除番加番以寓賞罰而鋪陣節次一體肄習騎射則紙蒭稿蒭從便爲之柳葉箭則貫革小布隨處互用務令簡易規矩式例依傳令條示擧行一凡百弊源壞例作備主張者書員也堂上軍官也至於馬醫番書員卽亦隨從附和爲其次者也然則各樣犯科只論禁軍非治本溯源之道此後凡係懲勵之政必先從書員軍官嚴査重勘以絕作備主張之弊而本廳政令事爲但書員擧行而軍官之與知者鮮自今爲始無事之巨細簿書緊漫必先關由於軍官朝仕及無時公事時軍官必爲眼同擧行敎以徒法不能自行此別將雖於滿瓜遞職之後後來者須皆遵用然後可免紙上空文此則在於本兵之長時加提飭以此知悉
정조 17년 · 목
東南廟節祭及纛所祭在再明也
정조 17년 · 목
東南廟節享及纛所祭在明也
정조 17년 · 강
喬桐慰諭御史尹致性復命
정조 17년 · 목
致性書啓臣於本月十一日伏承喬桐府慰諭之命卽日登途䟎進喬桐府府內四面及所屬松家島隨其所到處聚集民人老少男女傴僂扶携一齊來會臣謹以我聖上懷保之德意面面慰諭於民人等曰我聖上宵旰一念靡日不耿耿於爾等特命繡衣使之慰諭巡察以來藹然惻怛之仁如天地河海爾等男女相慰老幼相依各自安堵毋負我聖上爲爾等之盛德至意云則民人等擧皆北向叩頭曰海島愚氓逢此凶荒其生其死誰復矜念而我聖上乃以曠絕之恩有此慰諭之擧臣雖卽日塡壑少無餘憾至有感泣流涕者本府內外坪及松家島農形遍行原野逐庫審察則大槪本府田畓俱在浦野醎鹵之地全是乾播元無灌漑之處田穀則只是黃豆一種而已本無黍稷唐豆等雜穀故畓穀被災則尤無以資生今年則付種後直亢早六月初九日僅得鋤雨至八月初一日始得一霈而節候已晚成實無望已發穗者直立自乾未發穗者着地萎枯東西北三面四十里廣野松家島十里長坪一望蕭然未見有把束掛鎌處此優彼劣初無可論所謂黃豆則最優者亦不過僅收種子而通一境論之則以田較畓初未滿廿分之一以是之故一島民生擧皆束手遑遑言念民事實爲慘矜竊觀民情則本府雖云海島本無漁利只以農作爲業己卯以後幸免大歉賴以奠居忽値今年無前之慘荒其所遑急有倍陸地蓋水路卽延安白川兩邑故雖在平年本府民人貿遷有無以爲相資之道而延白旣値慘歉此路亦絕臣於巡野之路一村一里無不躬審一一慰諭則民人等莫不仰首哀訴曰各樣身貢來春種子猶屬緩歇目今窮涸萬無晷刻延命之路必汲汲校濟然後庶免盡劉臣更以姑勿騷擾亦勿仳離少俟朝家蠲恤之澤之意申申面諭臣於回還之日男女民人千百爲群遮途擁馬皆以爲御史復命之後則固知有蒙恩全活之道而願得其前數日之糧以紓目前之急縷縷乞哀當此百穀成熟之候哀彼窮民㮙腹忍饑之忕已形於面貌其所告急尤極慘惻此而不救則實非仰體九重若恫之聖意不得已停行發倉以留庫所在中春牟一百三十七石五斗抄其絕火尤甚之類九百二十一戶計口分給臣之法外擅分之罪恭俟重勘而卽此一事民情之切急可以推知凡係極救之政不容時日少緩而本府留庫穀物已盡分給庫中所在只爲米八十九石六斗六升租十二石十二斗太七十石十斗牟二千八十六石五斗七升以此些少留穀萬無濟活之路勢當量宜移運俾免饑死之患而開月以後氷澌塞路船舶有不通之慮卽速區劃穀物以爲趁時救濟之地恐合事宜
정조 17년 · 강
命京畿句管堂上及有司堂上就議大臣後來待
정조 17년 · 목
敎曰該道句管堂上及有司堂上一人持繡啓就議大臣如致夜深明日來待
정조 17년 · 강
罷御史尹致性畿伯鄭昌順職仍命喬桐府舊還一竝停捧新還區別停退大同限明秋停退各樣軍保奴貢及雜色身貢分等面里折半停退折半蕩減
정조 17년 · 목
備邊司啓言卽見喬桐御史尹致性書啓則以爲一島畓農全不掛鎌至於田穀僅收種子目今窮涸急急救濟然後庶免盡劉故不得已發倉以留庫中春牟一百三十七石零抄其尤甚之類九百二十餘戶計口分給而留庫穀物些少萬無救濟之路氷澌前卽速區劃以爲趁時接濟之地爲辭而令廟堂草記有命矣喬桐災荒果如所聞四十里曠野全不掛鎌云者極爲怜惻延安以接壤之地不待年分旣蒙蠲恤之典此不可異同當年還上尤甚面里限三分一之次面里四分一停退可以代捧者代捧舊還全數停退京外各樣身貢軍役米布折半停退似好移轉則前後回道臣狀請以三千石許劃不必更爲煩請至於九月發倉古無其例民勢籍曰切急法外豈可擅開況御史旣承筵敎審察一島則凡係祛民瘼副民願者所當一一條刊以備睿覽而書啓中草草爲說一不槪見極爲疏忽以此以彼大失奉使之體當該御史尹致性施以罷職之典外此可以拯濟之策請令道臣論理狀聞後稟處允之敎曰古人猶矯制發倉目見顑頷先爲賙救者繡衣事不但容有可恕見今開春尙遠艱食之狀不問可知嚴飭帥臣拔例周恤俾無一夫一婦顚壑之患來月來來月間自本司言送政院稟旨發遣宣傳官或備郞摘奸擧行之勤慢而帥臣可堪不可堪民勢如何拯救爲當欲問於登筵時繡衣今旣坐罷該道句管堂上及有司堂上詳問於繡衣後卿其論理草記至於蠲恤之政則彈九小島不必分等舊還一幷停捧新還區別淺深折半或三分一停退可以代捧者代捧大同特爲限明秋停退尤甚之次面里各軍門衙門宮房軍保奴貢及雜色身貢折半蕩減折半停退而稍實處一倂停退以舒一分民力區劃穀物移轉之際後時可慮始運緣由畢運形止狀聞事嚴飭道伯而觀於繡啓島民之切急如許則視若尋常登筵而無語省部而無言甚至有九月發倉之擧而有若莫聞知者然畿甸一路其可曰有旬宣之責者乎位躋崇班辜負如彼亦豈或任其循例反面乎京畿監司鄭昌順罷職撤漏不遠政官待開門牌招擇差待下批仍令當日辭朝事分付政院
정조 17년 · 목
義禁府啓言廣興倉前主簿柳得恭原情以爲渠庚戌二月除拜廣興主簿以頒祿出往本倉則各庫已罄元無遺在只有惠廳移劃米一千五百石及別營移劃太五百石云故出庫改量則都是不完石米縮爲九十九石太縮爲四十石事極驚駭枚擧事狀以從實數會減之意連三次論報戶曹則不爲聽施以此往復之際渠以司䆃主簿換去矣會減與未會減間尙在未了之案至於頒祿時縮太十三石五斗則渠移職後該掌吏輩隱匿加升斛上不爲補縮而到今以欠縮懸錄以此以彼莫非渠昏謬不善奉職之致云鄭宗柱原情以爲渠待罪廣興主簿自五月至九月頒祿凡五次而改量欠縮逐朔報戶曹以爲待年終傾庫時以加升斛上米計除之地以五朔用下祿米之加升斛上塡補則宜無不足而設或不足員役等處分數徵捧自是本倉事例五朔之內加升斛上一切不爲犯用而傳掌於交代官矣今此現告中名下米四十五石以欠縮懸錄者必是該吏以渠之未經年終磨勘而移職故隱匿加升斛上不爲計減而只擧逐朔報縮而有此混入之致云前奉事柳明觀原情以爲渠除拜廣興奉事辛亥一年則捧上頒祿別無逋欠壬子年則果有欠縮而渠之傳掌文書則不過米八十六石九斗零太三十二石七斗到今現告中以米一百二十七石十四斗太五十七石九斗懸錄而渠所捧加升斛上條初無犯用之事則以此補縮尙有餘裕今以逋欠懸錄者必是渠移職後該吏輩隱匿之致至於惠廳別營兩次移劃米八十一石二斗太三十石十三斗欠縮事則初無移劃米太主管上下之事欠縮與否非所可論云李永夏原情以爲渠陞拜廣興奉事以禁府都事相換待罪倉官僅爲十八日而前官之文書不卽傳掌故留庫虛實初未及詳知渠之其間供職不過先三日頒錄而出庫米一千九十石六斗內改量則欠縮米爲二十六石六斗若以一千九十石六斗加升米二十一石十二斗補縮則實欠米爲四石九斗自本倉都計一年欠縮報于戶曹而次次徵捧於該掌員役者自是前例而渠則姑未傳掌文書故未及報于戶曹其後旋卽移職本倉事更未照檢云鄭時養原情以爲渠除拜廣興副奉事其間頒祿合爲十一朔而逋欠米爲二百五十石四斗太爲三十五石五斗雖以加升斛上以補其縮無以充數而該掌員役等處亦未及準數徵捧則昏謬不察之罪實無所逃云請竝刑推得情敎以竝除刑推不爲發明諸人取考戊戌勘處之例區別石數分等草記論理照勘其外如有可以更査者更査照律至於加升斛上米一切不用爲言者文書不爲傳掌爲言者問于該曹如果然矣分揀又啓言諸囚所供中鄭時養則米太欠縮不能發明照法勘繩無容更議柳得恭則移劃米太欠縮條之以實數報戶曹而終不聽施旋卽移職納供鄭宗柱柳明觀則斛上加升一不犯用納供李永夏則在官十八日先三日頒祿而文書初不傳受納供其所爲說俱有發明之端逐條行査於戶曹則李永夏之文書初不傳受明白無疑鄭宗柱頒祿時欠縮米雖云四十五石在任不過六朔其所發明綽有可據柳得恭頒祿時欠縮不過太十三石零而他倉移劃條欠縮則比諸新捧米太頒祿時欠縮大有異焉從實數報戶曹尙在未了之中則反覆參互亶合原恕幷分揀放送至於柳明觀則加升之不爲犯用雖與鄭宗柱無異兩年在任前後欠縮至爲二百九十石之多趁未收殺之罪在所難免請鄭時養柳明觀等各杖一百收贖告身盡行追奪放送允之敎以如有功議各減一等又啓言前縣監尹昌淳原情以爲渠之妻葬緬窆于富平先塋之內矣壙內有故勢將一時移厝僅借近處族人家後一席之地而地是族人世居之所且同麓之內有宗人新用之墳而不爲鄭家之所禁又是禁養之外則不爲被侵於鄭家諸墳之狀可知故果爲借窆矣忽於今月初二日鄭家有呈訴營門之擧越二日初四日仍爲擊錚上聞之擧毋論步數之遠近若知鄭家有禁意則一時權厝何處不可而必窆於與人相較之地乎此莫非愚迷昏錯之致云請刑推得情敎以除刑推考律勘處草記又啓言尹昌淳依律文杖八十收贖奪告身三等放送允之敎以如有功議各減一等
정조 17년 · 강
分揀時囚李栢然勘放安經心遞同義禁趙心泰承旨洪仁浩推承旨李勉兢
정조 17년 · 목
義禁府啓言坡州前牧使李栢然原情以爲道臣狀啓中托病一款適因訟端有所爭執而以此葛藤情勢難安欲爲決去就之計不得已稱病呈狀而豈敢有一毫萌心於規避殘邑之擧乎以彼以此不職之罪托病之迹俱屬罔赦至於納符稽滯事則伊日交龜在於午後而蒼黃惶懍之中未及周旋自致遲滯尤是昏闇之致云兼春秋安經心原情以爲大臣箚子推來事注書所傳之言雖曰丁寧使渠若有一分省覺安有名爲史官而徒憑注書隔門之語還送箚子手自推來乎初雖疑而詰之末乃信而行之萬死無惜云廣興倉前奉事姜▣原情以爲渠待罪倉官頒祿上下之際米太不無虧欠而以其加升斛上條克報戊申新捧後夏三朔無所虧欠秋冬以後始有欠縮當年條加升斛上元不犯用以此補彼自可相當十二月移職時無弊傳掌戊申十二月後則新官當之則其後欠縮多少實非渠之所知今此現告中數爻倍數添加必是渠遞任後添欠分錄者其中庫子軍或非渠在任時掌穀出納者其所負逋幷爲計數混錄推此可知而莫非渠昏劣溺職之罪云請幷刑推得情敎以除刑推皆以草記照律令次堂擧行又啓言時囚罪人李柏然安經心姜▣皆以草記照律有命矣李柏然因京畿監司鄭昌順狀啓其罪狀令攸司御處政院啓辭內交龜後密符無端稽滯二罪俱發以重者論取考律文則守令厭避殘簿赴任後圖遞者各其地限三年徒配而守令竄配勿以所莅邑定送事向因臺臣所啓旣蒙允許李柏然京畿豐德府限三年定配依例押送安經心則右議政金憙箚子有還送之命而旣傳之後還爲推來罪杖八十收贖奪告身三等放送姜▣則觀其所供除拜倉官頒祿時欠縮以斛上加升克補遞職後文書無欠傳掌云如非囚供之爽實必是現告之差誤其在覈實之道不可遽雨照勘請關問該曹更加査實後照律允之敎曰有功議者各減一等而安經心公罪勘放至於李柏然照律卿等事萬萬駭然狀啓中厭避云云不但近於臆料設令眞箇厭避勘以當律卽其地定配乃是先朝受敎之載諸大典者則豈可以日前臺啓一時允可作爲永久遵行之典敢欲更張先朝受敎乎當該捧納承旨推考卿等遞差雖以來言之意其時一二守令處分卽賜反汗臺臣則不考法典輕易請改者由於年少生疏姑不致責而柏然則觀於渠供別無可罪之端文武上下官體貌雖曰自別訟理自有不易之法典曲直之間旣有所見則豈有含默於可否乎誠如道伯之說則如臺臣之請改金石之典者當請何律柏然罪名分揀後放送○敎曰該房承旨之不待發落乃敢書給功減議減等句語萬萬駭然當該承旨洪仁浩遞差○義禁府啓言時囚罪人安經心杖八十以公罪收贖放送
정조 17년 · 강
有政吏曹判書金思穆參議李冕膺兵曹判書鄭好仁進
정조 17년 · 목
以金履成爲承旨韓光植爲司諫李肇源爲副應敎鄭東幹新通李遇濟爲副校理林蓍喆爲兵曹參判徐龍輔爲京畿監司趙圭鎭爲知事○因兵曹參判望筒敎曰旣有前望入之之命而亦無今政出代之敎則焉敢無端排望乎捧納承旨推考銓官處委折問啓○政院啓言問啓事命下矣問于吏曹判書金思穆參議李冕膺處則以爲兵參前望入之之後原單休紙還下政院出給本曹故認以當出之窠果爲擬望以入臣等矇然不察之罪益無所逃云矣敎以原單之還下適乏點下之人也旣無差出之命而政院之以休紙還下等說言於該曹事雖徵細後弊所關此必是司謁或掖隸誤傳之致令政院査治以啓
정조 17년 · 강
飭喬桐府饑民開賑前救急之方
정조 17년 · 목
備邊司啓言因本司草記有帥臣可堪不可堪民勢如何拯救爲當詳問於繡衣後論理草記之命矣問于喬桐御史尹致性則以爲該府使治績旣無按廉之事民間毀譽政治得失未知何如而民事酬酢之際觀其爲人似欠詳密難保其十分無慮至於民勢之如何拯救目不民情誠萬萬遑汲故至有冒罪發倉之擧矣今者蠲恤之澤若是曠絕且有趁時移轉之命從此民心快舒幾皆安堵奠居而第念未寒之前民或織席賣柹爲延命之資而氷澌路阻之後貿遷亦絕不可不及此救濟而歲前公賑係是法外若使道帥臣量其緩急極力賙恤則開賑前庶可全活云矣一島民命專付帥臣而御史旣曰似欠詳密難保無慮則來頭接濟之政有難責成該水使許▣改差其代令該曹擇差卽速赴任御史之方秋發倉雖涉過當民勢悶急可以推知如干棲畝之穀雖爲目下資活若至氷澌塞江貿遷路阻則一倍遑汲有難遲待開賑詳察事勢酌量緩急使之拔例救急俾無後時之患事嚴飭道帥臣何如允之敎以帥臣改差事繡衣之言旣不以大不可爲言則此時難付生手依昨下批旨施行
정조 17년 · 강
罷內閣知製敎金祖淳職仍命改撰京畿監司敎書
정조 17년 · 목
因京畿監司徐龍輔敎書敎曰代撰文字之無敢溢美前此飭敎不啻申嚴觀此敎書近來之所未見其中多才且賢周公猶不兼稱賢字而粹面盎背金玉其質孟子之贊孔子詩人之詠文王也徐龍輔何敢當也其他引喩於思聖取倣於溫公猥雜雖甚特屬餘事內閣三字銜之體貌尤別於內制則豈敢應口信筆若是屑越乎當該知製敎金祖淳罷職辭朝不可踰日卽令當刻內改撰後捧傳旨
정조 17년 · 강
召見畿伯徐龍輔于重熙堂
정조 17년 · 강
命副應敎李肇源仍任成均久任郞以鄭東榦代之前望也
정조 17년 · 강
詣于璿源殿展拜
정조 17년 · 목
因禮曹啓稟有是命
정조 17년 · 강
召見輪對官于永肅門
정조 17년 · 목
承旨兪漢寧啓言掌樂主簿朴右源職名不能詳奏擧措亦多顚錯請重推從之
정조 17년 · 강
召見回榜老人金贊冑于熙政堂
정조 17년 · 목
予曰鼓吹入之回榜老人行禮及賜酒賜花如例爲之後使之陞殿老人脚力似難連爲行禮後四拜只以俯伏興平身爲之登陟之際如難强力使之挾而上之贊冑行禮訖陞殿予曰年今幾何贊冑曰八十四矣予曰登陛之際少無難色行動凡百無異少壯九十老人之筋力能如是康旺者誠貴矣發行幾日得達京城耶贊冑曰自永興十日得入城別無難於䟎程矣予曰子若孫爲幾許贊冑曰二子六孫而曾孫爲六七矣予曰鄕居所業何事贊冑曰或出入校宮或肄習弓馬孫子中一人方入本道親騎衛矣予曰出身後履歷詳奏可也贊冑曰以部將出六爲訓鍊主簿柔院僉使以褒啓加資仍以履歷爲乫坡知僉使入守令望凡爲四次又入南北虞候之望且經本道中軍此外巡將衛將等官頻數爲之矣予謂承旨徐邁修曰今聞所奏可知其地閥與履歷之優爲一道之鄕班矣邁修曰然矣予曰回榜人例給宴需等物申飭推給分付軍門使之給三絃自闕下張樂以往○敎曰回榜老人永興同知金贊冑以本道道科出身四擬於守令之望而堂上後履歷亦甚表表以回榜旣加資又以落仕最久除同知而其子若孫中令兵曹特代北別付科以爲季春試射時應試之地三營給宴需依他老人例題給事分付下去後令道伯優給宴需衣資事下諭○訓鍊都監禁衛營御營廳各以回榜人金贊冑處宴需米三石木綿五疋助給啓
정조 17년 · 강
定水原闕里祠祝式
정조 17년 · 목
禮曹啓言水原闕里祠祝式詳考文蹟草記事命下矣謹考五禮儀祝版條文宣王享祀時祝文稱朝鮮國王姓諱且以他道降香祝處言之崇仁殿三聖祠及歷代始祖廟竝皆有押今此闕里祠祝式請依此擧行允之
정조 17년 · 강
命壯營支放之需以三南進上藥材權減價米一千石湖南所在戶曹貿米及別檢米中合耗條一千石漢城府取用耗條一千石推移添劃嘉山定州等邑所在本營屯土依例免稅
정조 17년 · 목
壯勇提調鄭民始啓言本營支放米條尙患不敷軍兵料條不可不變通充數惠廳三南進上藥材權減價米一千石姑無歸屬處湖南所在戶曹貿米及別檢米中合耗條一千石漢城府取用耗條一千石自賑廳請得而賑廳事勢亦可以從他推移合米三千石移劃本營以爲與該廳互換專船移來之地其中漢城府條本價三千兩自本營每年移送似好矣從之又啓言本營所管屯土中嘉山郡所在畓十七結六十八負九束定州牧所在畓二結七負二束未及免稅此亦依例免稅之意請分付戶曹從之
정조 17년 · 강
壯勇營以水原武士馬匹分給啓
정조 17년 · 목
本營啓言臣與提調鄭民始訓鍊大將趙心泰善騎別將趙圭鎭出往馬場里濟州別卜定馬一百五十七匹京畿各牧場馬四十七匹水原武士二百四人處一一分給
정조 17년 · 강
召見承旨于誠正閣
정조 17년 · 강
召見藥院提調于誠正閣提調徐有防副提調洪明浩
정조 17년 · 강
有政吏曹判書金思穆參議李冕膺進
정조 17년 · 목
以宋民載爲校理李復永爲同義禁金宗淳爲博川郡守鄭東愼爲長連縣監振威縣令曺允植安城郡守吳在斗相換○敎曰近頗修擧云司僕正鄭東愼仍任前職其代各別擇差待下批當日辭朝○因景慕宮奉事望筒敎曰定式未久無難毀劃吏曹判書金思穆從重推考望筒勿施洪樂綏之代更爲擬入○以呂駿永爲長連縣監尹淑基爲景慕宮奉事
정조 17년 · 강
命博川郡守金宗淳除署經下送
정조 17년 · 목
政院以宗淳署經啓請諸臺牌招敎以憅臣之孫人亦瞭然除署經下送
정조 17년 · 강
命時囚姜▣申大備保放金載華勘放申在維公罪施行仍令明日還官
정조 17년 · 목
因姜▣申大備都囚徒敎曰已捧供者今日草記照律未捧供者捧供後亦以草記照律○義禁府啓言時囚罪人姜▣有照律之命而以其發明之有據令戶曹更加査實後照律之意草記蒙允使之査報矣觀其査報則以爲姜▣在任時自丁未秋至戊申冬頒祿欠縮之數以斛上加升連爲充補戊申臘月遞職之時文書依例傳掌而己酉三月交代奉事李義度傾庫頒祿之後所逋米爲二百四石零太爲一百八十七石零謂以姜▣在任時捧上之穀分排列錄於姜▣等內員役等名下而其時員役無生存在京者交代奉事李義度亦已作故旣乏可考之文又無質問之處云矣姜▣在任之時頒祿欠縮旣以斛上加升充補文書無弊傳掌而及至遞職四朔之後所縮米太移錄於前官者殊涉可疑委折所當更査而李義度旣已作故員役亦無見存者則今不可諉罪於姜▣合有原恕之道請分揀放送敎以保放令戶判登對時稟處又啓言時囚罪人申在維大同以還米代納八月始爲裝載罪請杖一百收贖告身盡行追奪放送敎以與不待朝令無端愆限之守令大有間焉民勢也治績也俱合可恕而法則行矣以公罪區別功議放送仍令明日還官又啓言廣興倉前主簿申大稱原情以爲辛亥六月除拜本倉主簿今年遞職而初當典穀之任只據紙上文簿不知庫中實數事甚疏漏以計石傳掌之意屢次論報於戶曹則題以待傾庫計石宜當故自辛亥六月至壬子三月傾庫時詳計都數後每朔頒祿時欠縮以加升斛上條盡爲補縮則實欠縮米爲二百九十四石八斗太爲六十石五斗員役等逋欠米爲一百三十九石七斗零太爲四十九石七斗自壬子閏四月至癸丑三月傾庫時頒祿時欠縮亦以加升斛上條補縮則實欠縮米爲一百七十六石六斗別營移劃太縮爲五十三石十斗員役等逋欠米爲一百二十石七斗太爲一百四十石故枚擧欠縮數爻連爲論報戶曹兩年縮米太與逋欠依本倉事例分數督徵於各年員役等處而待罪本倉至爲三年之允故頒祿時欠縮年年添出比他最多而未盡收殺莫重國穀虧欠之數若是夥然莫非昏謬溺職之罪云金載華原情以爲庚戌十月待罪本倉辛亥六月移拜木川縣監其間凡爲九朔而頒祿時欠縮每以加升斛上依例充補幸免欠縮遞任時遺在數爻無弊傳掌矣今此現告中米二十一石太四十一石以欠縮懸錄者事甚駭惑必是該吏混入現告之致而莫非渠昏謬不識之罪云請竝刑推得情敎以申大稱欠縮數過二千石納供則不可循例照勘戶判後日登對時詳考文書稟處大稱則保放金載華比之大稱不可同日而語不必査問該曹依同罪他囚例功議區別勘放後草記
정조 17년 · 강
命勸武軍官李應俊等肄藝後草記仍推兵判鄭好仁
정조 17년 · 목
訓鍊都監啓言星州故忠臣李士龍八代孫應俊自本局備糧馬今已招待爲先勸武軍官差定使之肄習弓馬敎以待其肄藝卽爲草記施文用子孫上來與否尙無皁白令政院問于該曹以啓○御營廳啓言故忠臣李士龍八代孫應權備糧馬率來於星州牧卽付勸武軍官使之肄習武技禁衛營啓言故忠臣李士龍七代孫光臣今已招來先付本營勸武軍官幷敎以依訓局草記爲之○政院啓言施文用子孫起送之該道狀啓已於十數日前來到而自該曹尙無草記擧行之事致勤提飭其所奉行極爲稽忽請兵曹判書鄭好仁推考警責允之
정조 17년 · 강
觀象監奏來甲寅正月十六日曉望月有食之
정조 17년 · 목
禮曹啓言觀象監日官牒呈內來甲寅年正月十六日甲辰曉望月有食之時憲法月食分十七分五十三秒初虧寅正三刻初虧正東食旣卯初三刻五分食甚卯正二刻十三分生光辰初二刻五分復圓辰正二刻十分復圓正西計食限內凡十五刻十分食甚宿次月離黃道鶉火宮二十六度四十分爲星宿二度十五分依前例前期報禮曹知委京外使之見驗救食食體圓畵趁卽啓聞事相考施行云矣同日停朝市去刑戮禁屠殺斷音樂事請知委京外允之
정조 17년 · 강
命濟州牧使李喆運勿待罪風雲雷雨移安祭香祝急速下送
정조 17년 · 목
喆運狀啓以爲前因禮曹啓下關本州祭所屋守之修葺者差待民力之稍歇今方擧行矣觀察使關內本州祭守祭器有無頉形止及修理物件條刊馳啓之意已於三月謄關知委則何至今不爲登聞致勤嚴旨乎星火狀聞後形止報來爲辭矣臣莫重朝令不卽擧行致勤嚴旨惶恐待罪而本州漢拏山祭所素有屋守每當節祭隨毀隨補故竝與祭器而今無頉處風雲雷雨祭所則壇上立石室奉安神位矣屋宇今已新建移安祭香祝下送事令該曹稟處祭器亦無頉處而新建屋宇開錄于後風雲雷雨壇屋宇新建秩神屋一間典祀廳三間敎以勿待罪事回諭○禮曹啓言濟州風雲雷雨祭屋宇今已新建請移安祭香祝令該司急速下送允之
정조 17년 · 강
刑曹以忠淸監司李亨元星州牧使成種仁緘供啓
정조 17년 · 목
該曹啓言忠淸監司李亨元緘供以爲正供事體何等嚴重則豈以歲歉民窮或忽催督之方而旣不能董飭列邑及期裝運又未敢據實陳聞恭俟處分遽爾愆限拖到深秋尙今未納之數至過萬包之多致承此問備之嚴命其爲溺職之失合被鈇銊之誅云所當照律而係是二品臣曹不敢擅便請上裁敎以功議區別照律又啓言忠淸監司李亨元緘辭推考罪請杖一百收贖公罪施行允之敎以議減一等又啓言星州牧使成種仁緘供以爲莫重傳敎不能諦審下邑擧行自歸顚倒致勤問備昏謬從忽之罪實無所逃云成種仁緘辭推考罪請笞四十收贖公罪施行敎以功減一等
정조 17년 · 강
召見大臣閣臣于集福軒
정조 17년 · 목
鍾秀曰臣於向者適因身病無以暫留故不得不以動駕日徑尋鄕路昨日卽慶節也病勢雖未快差爲伸耿耿暫爲上來而譯院取才今番將了當而去矣予曰何日當了當耶鍾秀曰再明日間似可了當還歸矣
정조 17년 · 강
敍前檢校直閣金祖淳
정조 17년 · 목
敎曰內閣只有檢校直閣一人而聞有實▣番次苟艱云前檢校直閣金祖淳敍用
정조 17년 · 강
以李勉兢爲吏曹參議前望也
정조 17년 · 강
重推判義禁洪良浩同義禁李集斗
정조 17년 · 목
承旨金履成啓言金吾議讞何等審愼而申大稱原情啓目中縮太數爻六十石之十字四十石之十字皆以百字誤書至承判付中數過二千石之下敎而該堂今始覺察聯疏自首原啓目政付標以入疏本以齋日退却政付標之啓目不得已捧納而奏御文字固宜審察石數多少尤係肯綮有此錯誤事未前聞請當該金吾堂上竝從重推考允之
정조 17년 · 목
因載華照律草記敎以聞戶判言與分揀諸人無異云依此勘放○禁府以申在維功減一等杖九十收贖放送啓
정조 17년 · 강
遞承旨南公轍林濟遠
정조 17년 · 강
以李冕膺金翰東金祖淳爲承旨竝前望也
정조 17년 · 목
具翼善冠袞龍袍乘輿出永淸門弘化門入逌瞻門至齋室門外降輿入齋室改具冕服詣版位行禮陞詣宮內奉審訖還入齋室改具翼善冠袞龍袍出齋室門外乘輿出逌瞻門入弘化門由永淸門還內
정조 17년 · 강
命前承旨南公轍仍任
정조 17년 · 목
政院以今日展拜時承旨當爲備員而新除授承旨金翰東在外何以爲之稟敎以前承旨南公轍今已陪從仍任前職
정조 17년 · 강
命抄啓文臣今月朔親試及秋等朔試射明日爲之備邊司以壯勇外營親軍衛節目啓
정조 17년 · 목
節目一本府以漢南雄鎭馬步軍制略倣訓局素稱外都監而近年以來凋弊轉甚卒有虛伍馬無全隊言念戎政萬萬疏虞今陞壯勇外營之後體貌尤爲自別特以貴精之義至有減數之命酌古倣今革哨定列而仍以馬兵稱號則殊非優異之意國初永安道馬兵稱以親軍衛蓋以豐沛之地重其揀選美其稱號況外營之制視諸道尤重改以親軍衛寔出於特恩左右各列百人之制依訓局給馬之例卜定耽羅牧馬每人各授一匹各將領差出之規左右列抄選之法各項條件列錄于左一將領依內營善騎別將之例別將一員左右將各一員定窠而別將則以境內武弁已行邊禦差下左右將則曾經內外將或五衛將差下差下之後姓各履歷轉報內營一親軍衛左列百人以境內曾經鄕品將校堂嘉善及無薦出身中好身手有武藝者各別揀選右列百人必以有地閥能弓馬可合宣部守三薦閑良另加抄擇依內禁衛例以三正九領磨鍊而俱一境雋選初頭入屬之時成給傳令新入之庭下納馬正領之廳上投刺一依禁軍例擧行一袱直依內禁衛例以有根着良丁每列各定二人以備卜馱之從而百人卜馱勢難全責每定輜重馬一匹定給以爲分力之地一馬軍之三保自是通行之規而親軍衛創設之後馬兵名色自當革去此則作爲減馬保親軍衛一人各給二保以錢以米自官收捧以備接濟之需一保依自保例俾各募得充定以爲聊賴之地一設施之初若不嚴立科條則軍制不無解弛之慮鄕品之業武者若未經親軍衛則雖從他歧登科之後俱不得入屬於別軍官以通仕路閑良及將校中厭避者非但不得通仕路汰命校案知所懲畏而將校必得此履歷然後諸班任名各倉監官許其調遷一倉監以將校差出多有可據之例倉監二窠庫監二窠屬之左列以爲沾漑之地而監官與軍任有異使之兼帶擧行一分授官馬依京軍門例八年內如有故失則以他健實馬徵立而限內雖有生病之馬還送司僕實是行不得之事牽納外營親審後懸頉馬案其他因公致斃不問年限久近只令相考皮張施行而竝枚報內營以爲代給之地一都案修正兩件一報內營一上外營而左右列合成一册姓名年父住及加資出身閑良秩秩區別馬匹禾毛色消詳懸錄於各其名下俾無差誤之弊旣與軍兵有異不必待秋逃故隨闕塡代後轉報內營一標下軍則別將所二十六名左右將各六名磨鍊塡充一標下旣是無料軍將領陪隸之輪回定給不可授用京軍門之例別將及左右將定給元陪隸一名書員一名房直一名亦爲定給一體給料使喚之地一春秋馬點依京軍門例春二月秋八月別將與左右將定日開坐擧行留守間或親行而左右列軍裝馬匹一一點閱軍裝之破弊者馬匹之疲瘠者從輕重決棍懲勵旣有罰則不可無賞馬匹之上肥每列各限五匹抄出分等施賞以爲激勸之地一朔試射每朔一次定日擧行而元定日當次則不待將領知委親軍衛一齊聚待事申明約束毋敢違越而規矩則柳葉箭三巡騎蒭二次定式施行而盛暑之六七兩朔祈寒之至臘兩朔勿爲設行一今此設置事面不輕將領與步軍將領輪回入直正領則每五日各一人各持戰馬輪回入直一親軍衛廳廨及將領直所與鋪陳等節不可不措置廳廨則從便覓給直所則各廳中推移以定鋪陳則從所入磨鍊造給一將領手旗認旗正領員旗一從方色造給一筒箇弓箭環刀鞭棍依內禁衛例自官分授而或有遞代之事次次傳授閪失破傷者各別懲治仍令改備一軍服戰笠例是自備者而當此創設之時宜有軫念之道自公家從便區劃以爲措備之地傳授改備之後依軍物例施行一都試及留防一款別成節目擧行一園幸時親軍衛扎駐迎候等節稟報內營待知委擧行
정조 17년 · 강
御暎花堂行抄啓文臣親試試射及駕前駕後武藝廳等試藝兼行次對親試試官徐鼎修南公轍金祖淳試射試官鄭民始徐有防尹行任李勉兢李翼晉金啓洛
정조 17년 · 목
具平戎服乘輿出延生門入靑陽門詣暎花堂降輿陞座試官及抄啓文臣入庭行禮訖以丹楓亭爲親試批律題使之先發射後應製仍命壯勇使金持默訓鍊大將趙心泰試取駕前別抄駕後禁軍各營看勢將校試射及武藝廳射放于丹楓亭又試駕前駕後騎蒭武藝廳各技于春塘臺前○因次對頉稟敎曰關西年分狀啓昨夜見之今日次對使之稟處矣昨夜口傳下敎若能明白知委於備局豈有至今坐待之勞乎當該坐直承旨從重推考如可强力依例來會事備局知悉傳于右相○左議政金履素曰賤臣脚病尙未差勝每每扶腋上殿不勝惶悚予曰今日民事有下詢者而不爲來會在卿雖無可引之端右相則慨然矣卿以殿上扶腋爲難安無怪其如此自今携節出入似好矣履素曰此亦有駭瞻視臣心則益覺不安而今承下敎還切感幸矣右議政金憙曰日前一箚非敢自附於古人以人事君之義區區寸沈實欲少補於世道而然矣及承批旨歷日惶懍矣予曰經術之士實有爲世道矜式之美非不好矣而昨年使薦經明行修者意亦有在豈不知此爲次等題目而近來若以抄選爲名則被薦者惟恐入山之不深只有抄選之名而無抄選之實古人所謂欲其入閉其門政爲此設也先自次等題目俾開進身之路無論小各司責任以簿書事務就其中眞有實績之本乎經術者則置之經筵之任無所不可予之此意非疑之過而待之簿也乃所以重經術愼簡選啓其進途期以實效也憙曰臣意亦非直請爲經筵官也宜有區處使之置諸朝廷俾有所觀瞻矜式也予曰朝廷之薦人用人只觀其學行淺深何必以地處論而至於卿箚中朴胤源雖未詳工夫操守之如何若謂此人經術可資於敎胄云爾則雖無職名亦有以時私覿之路開發輔導之責何必目以抄選然後始可議耶肅廟朝閔氏諸人雖多以山林見用而除非三代盛時不能無嫌疑之戒漢光武猶使椒房不與焉則予於朴胤源豈可無嫌乎若先除洗馬等初仕以觀其實效亦是一道矣憙曰若如聖敎則此無異於取才豈可以學行爲名而先試之乎予曰此則不然古之車服以庸亦此義也自孔子大聖嘗爲委吏矣亦嘗爲司樴吏矣今之士直拜聖人未及爲之職豈不過乎梁惠王之於孟子先聘而見之然後尊以賓師之禮蓋其進賢用士之道皆有漸矣此亦謂之先試乎且卿之所薦諸人予皆不識何狀而近聞卿受人干囑有此薦擧云非謂卿眞有是事但此設流行於世在卿不能無嫌在參薦諸人亦不能無累筵席旣發此言則卿不當復言矣憙曰臣雖無狀天日在上豈忍爲此予曰不必說去說來矣憙曰臣罪至此退當待命矣予曰此非待命之事卿將以何辭爲啓辭耶予謂履素曰昨年旣有下敎會薦從近爲之履素曰臣之所薦經明行修人中亦有右相所薦者俄者聖敎雖如此後日會薦時當如前更薦矣
정조 17년 · 강
命關西災實分等及狀請諸條依廟堂覆奏施行仍命尤甚邑所納城餉捧留平倉
정조 17년 · 목
左議政金履素啓言此平安監司李秉模災實分等狀啓也平壤等十邑置之稍實中和等二十六邑置之之次熙川等四邑置之尤甚後錄諸條竝請令廟堂稟處矣其一毋論稍實之次尤甚區別被災面里以相當穀代捧待明秋還作本色事也其一山城餉穀限折半捧留平倉待明秋輸納事也其一尤甚邑限明秋勿定配所事也其一推奴徵債限明秋防塞事也分等依狀請施行其餘數條陳請旣甚精約亦爲依施而至於城餉之捧留本邑事城餉法意本自嚴重雖在大無之歲宜不敢輕易闊狹則今年本道穡事雖有如干被旱之處通論一道優於免歉如此之歲何可許其捧留乎此則依例收捧於山倉之意分付何如從之敎曰尤甚邑則捧留平倉
정조 17년 · 강
命廣興前主簿申大稱施以重律
정조 17년 · 목
戶曹判書沈頤之啓言因義禁府啓目有申大稱姜▣事登對稟處之命矣倉官之犯逋者皆以斛上加升之初不犯用爲言而元數與加斛竝峙一庫則不爲犯用之說實爲難明之事俱無可原之端矣姜▣之兩年居職再捧稅穀遞去纔及四朔倉逋至於四百餘石則明是姜▣在任時所逋而渠旣以遞後出逋爲發明則準以逋欠還穀磨勘守令勘罪之例似有原恕之道至於申大稱則所逋米太爲一千三百石非但事未前有毋論不謹典守與倉吏偸竊斛量欠縮如此倉官加等嚴勘然後似有今番筵達變通之效矣後之敎曰申大稱事聞甚駭然在倉官之時所犯若此則典外郡將犯何許贓案乎嚴飭該府施以重律
정조 17년 · 강
命南北漢軍餉捧留本邑者還納兩山城總廳舊還辛壬兩年停退條收捧仍飭北漢還穀如有未收邑勘以軍餉居末之律
정조 17년 · 목
總戎使鄭民始守禦使李文源等啓言南北漢軍餉之不得捧留本邑節目甚嚴而近因歉歲多有捧留者以致城餉之耗縮殊非節目本意今年年事幸得大登各邑捧留之穀一竝來納兩山城之意嚴飭何如從之民始曰本廳舊還未捧爲一萬六千餘石事當盡數收捧而若値數多之時則自朝家每有分數以捧之例舊還中辛壬兩年停退爲八千餘石比元數爲折半矣以此數收捧何如從之民始曰年前前京畿監司徐有防以北漢還穀糴糶時保主人騷境之弊列邑不能支堪此後則自各邑修成册送于總廳照此分給待秋收捧時自該邑定監色以送之意出擧條申飭此誠善爲變通而其後不爲遵行其弊如前自今年秋受食成册已爲分送該邑各自該邑別定監色董飭收捧俾於未寒前畢納而如有未收之邑以軍餉居末律勘處之意申飭知委何如從之
정조 17년 · 강
許劃楊州等邑所在廣州餉穀五百石于露梁鎭以作糶糴之資
정조 17년 · 목
壯勇營提調鄭民始啓言露梁鎭旣屬本營之後其所擧行比前有異凡百規制當稍存鎭樣而所在還穀數少無以接濟鎭下居民欲行衰益之道畿內穀少無他推移聞廣州餉穀頗有移轉於近邑者云其中楊州果川所受合五百石請自今秋捧置於該鎭以爲糶糴之地從之
정조 17년 · 강
命守禦廳將官巡點湖西牙兵自明年依舊施行
정조 17년 · 목
守禦使李文源啓言湖西十邑設置本廳牙兵十二哨而以程道之稍遠雖値行操之年除其赴操別遣將官使之巡點自是例規而所謂巡點亦云有弊許久停廢故各該邑逃老故代定全不察飭太半闕額有名無實甚非當初團束之本意此後則來往之際雖有此二少之邑弊申明舊制如非大無之年每遣將官考察軍政之虛實點檢軍裝之有無然後庶有實效請以此意出擧條預爲申飭自明年依舊施行從之
정조 17년 · 강
詢問軍服便否于登筵諸臣
정조 17년 · 목
行副司直李文源啓言臣於侍衛服色竊有區區意見每欲一番陳達而未果矣侍衛之職衛扈御駕而朱笠之虎鬚雀羽帖裏之帶弓佩劍非但不便於運用論以衣章亦無意義昔在庚午溫幸時先臣以兵判隨駕而軍服戰笠陪扈往來溫幸侍衛之皆着軍服古例卽然則溫幸之例不妨接用於陵園幸行陵園幸行之例亦不妨授用於京裏動駕及殿座之時且以近日陵幸時言之兵判着軍服侍衛別雲劍及總府兵曹等是侍衛而服色之斑駁亦涉如何此後則每於郊外動駕時侍衛及陪從百官竝以軍服扈駕城內動駕及殿座時只別雲劍以下侍衛之臣皆着軍服朱笠帖裏之制永爲革罷則不徒爲戎裝之便捷亦爲有費之一道請下詢大臣及將臣諸臣處之予曰卿等之意何如左議政金履素曰章服之多般異制誠有難便之端侍衛服色之戎服與軍服若論其所費多寡則無甚懸絕若取其簡便則軍服似勝於戎服而係是服餙因革之端博詢處之恐好矣右議政金憙曰臣之淺見與左相所奏無異矣行司直鄭民始曰臣之賤見常以爲章服自有制度冠服卽朝會之服軍服乃行陣之服而此外又有戎服太涉繁宂且羽笠帖裏不便於周旋常時侍衛及城外幸行時隨駕人服色俱以軍服定制似便當矣延豐君李▣曰侍衛之插羽實無意義此後幸行時侍衛陪從皆着軍服京動駕及殿座時別雲劍以下着軍服好矣戶曹判書沈頤之曰侍衛服色皆用軍服戰笠之制似合便當之論厥惟久矣今若依守禦使所奏施行好矣右參贊洪秀輔曰戎服軍服之別其名色旣甚斑駁且不簡便若依守禦使所奏使之歸一則誠爲得當而此係儀章變通之制不可猝乍間斷行更加博詢而處之似好矣行副司直徐有防曰臣之常時淺見亦與守總兩使無異博詢變通好矣吏曹判書金思穆禮曹判書閔鍾顯行副司直李秉鼎刑曹判書李得臣開城留守金魯永行副司直沈煥之副司直尹行任等曰臣等之意與大臣諸臣所奏亦無異同矣予曰溫幸時服色已例旣如此事勢雖簡便羽笠帖裏之一竝永罷係是更張政合商量至於文宰之異於武臣云云不必爲然寶鑑小帽子之制旣有兼上下通文武之明證且以遠幸言之自上所御之軍服載在儀文則文武何可區別乎然明知其行之無弊然後可以決處矣
정조 17년 · 강
命薪智島萬戶朴廷爀先罷後拿太僕矯弊諸條依提擧所奏施行
정조 17년 · 목
司僕提調徐有防啓言太僕凡事一提調專管而近以身病久未登筵要臣提稟故敢此仰遠矣薪智島卽本寺所屬屯田之地也該鎭萬戶例兼別將照檢田政捧稅上納而至於今年則春間當納之稅穀經夏徂秋無意裝送故屢度關飭恬不動念竝與推論之該吏而不爲上送幺麼鎭將之擧行若是放恣其在懲後之道不可仍置薪智島萬戶朴廷爀爲先罷職令該府拿問嚴勘何如從之有防曰本寺衙門世所稱亞度支況其設施法意本自嚴重隨其豐歉量定總數之後雖係升合一不敢違越而挽近以來紀綱解弛所謂牧官稅總則減縮上納則稽滯以至支放不足貿取用下各色財力日就凋殘之境此不可不別加變通自今爲始嚴立科條使不得如前因循而如或有復用前套肆然減報又或有趁不裝載過時稽納之弊則當該牧官只當一依法意嚴明殿最此則係是自下擧行不必煩諸筵稟而第薪智島智島所斤注文四鎭俱有本寺所屬屯田該鎭將例爲收聚上納而此非牧官不過兼別將稱號故曾不入於殿最中矣雖有減報稅總稽滯上納等事警責無路事之疏忽莫此爲甚固當依監牧官例考勤慢殿最黜陟而兼別將殿最無可倣之例此後四鎭兼別將窠所納或減總或過限則直施罷拿之典事定式施行何如從之有防曰本寺郞官僉正判官最爲緊要而至於工房擧行亦係不輕在前則一主簿以工房之故自本寺例爲自辟而近來權罷已久今不可更爲復舊今當寺弊矯捄之時不可不另擇而主簿今適有窠矣就實職中勿拘品數高下以曾經守令綜鍊事務者拔例差擬此後此窠隨其遷轉依此例施行本寺事務馬政爲重其所檢飭喂養等節都責郞官而本寺以其稍裕衙門該曹凡於諸般公役或有多官盡差之時馬政一款事多掣礙目今寺弊蝟集方謀矯捄限稍蘇間每以一員輪回毋得疊數差役事竝分付吏曹何如從之有防曰本寺馬政專係巨達而目今所見雖欲責之以勤慢誠無奈矣大凡通各司諸般公役自是隸卒之所擧行者而本寺則因堂郞之加把陪隸又以軍士之未有立待者毋論大小使喚一以巨達爲歸故所謂喂養一政便屬餘事則肥者瘠瘠者頉事勢之所必至爲弊滋甚莫可救藥一二提擧與諸郞官注復爛商所謂加隸則永爲除減軍士則他色換定竝使之通融應役巨達則雖一名一時毋得任意出用亦使之豈意馬政而毋論巨達與隸卒一依節目遵行若或有時月稍久破壞闊狹以至現發於提調摘奸之時則犯科該郞從輕重草記汰罷之意出擧條定式何如從之
정조 17년 · 강
推戶曹判書沈頤之
정조 17년 · 목
承旨李冕膺啓言奏御文書所當審愼而今此戶曹草記之各間單行大違格式請戶曹判書沈頤之推考警責從之
정조 17년 · 목
禮曹佐郞金熙華三中居首
정조 17년 · 강
宣酒饌于登筵諸臣仍命賡進聯句
정조 17년 · 목
予拈起句命登筵諸臣聯韻以進
정조 17년 · 목
五色小布十巡副司果安廷善九中陞敍前修撰李錫夏副司正朴宗京各七中內下筒箇一部副司正申星模六中箭竹一百箇副司正宋知濂五中箭竹八十箇前郡守尹持訥權知承文院副正字尹行直各四中箭竹七十箇禮曹佐郞金熙華副司正沈鎜元陵別檢閔致載各二中箭竹六十箇副司果李儒修副校理宋祥濂典籍韓用鐸成均館直講李肇源各一中箭竹五十箇施賞○駕前別哨出身金志淳騎蒭四中加資駕後禁軍閑良金亨錫騎蒭三中直赴殿試武藝廳兼司僕金興奎騎蒭三中直赴會試金大行馬象春鄭點淳金繼雄具興遠各柳葉箭貫一中邊一中兒馬帖一張施賞
정조 17년 · 목
乘興出靑陽門由延生門還內
정조 17년 · 강
召見藥院提調徐有防副提調洪明浩于誠正閣仍命鍼醫朴春源加資
정조 17년 · 목
日次承候也○敎曰雖以無例勿論渠之久勤無異於今之白成一術業亦不讓古之卞誼和鍼醫朴春源加資
정조 17년 · 강
遞承旨洪明浩以沈煥之代之前望也
정조 17년 · 강
召見有司堂上尹行任于重熙堂判下海西年分狀
정조 17년 · 목
因海西年分狀啓敎曰有司堂上一人就議大臣登對稟處○有司堂上尹行任啓言此黃海監司李祖承災實分等狀啓也延安等六邑置之尤甚長淵等八邑置之之次瑞興等九邑置之稍實仍以爲事目災一千七百結外畓災六千八百結綿田災二百結特許加劃後錄諸條竝請令廟堂稟處矣其一新還之次邑之尤甚坊里四分一之次邑之之次坊里稍實邑之尤甚坊里五分一停退事也其一各樣新還毋論三等邑之次坊里三分一稍實坊里四分一相當穀準折代捧事也其一舊還稍實邑待備局知委分數徵捧之次邑限明秋停退事也其一各衙門所納保軍米太尤甚邑及之次邑之尤甚坊里每名二兩代捧之次邑之之次坊里稍實邑之尤甚坊里折米代錢事也其一谷山等十邑訓局所納砲保價布折半代捧禁御兩營價布就其木邊折半代納海州等七邑三軍門價布純錢代納其餘各衙門及江都所送選武布勿論三等邑限明秋純錢代納事也其一大興山城餉還捧留本邑事也其一牙兵入防停止事也其一尤甚之次邑勿定配所事也其一推奴徵債限明秋防塞事也依下敎就議于大臣則領議政洪樂性以爲今年海西穡事獨被歉荒道臣分等與所請諸條極其精納竝爲依狀請施行而其中畓災之近七千結加請似過分數限五千結加劃三軍門保米之代捧谷山等邑價布之代錢軍需所關不可闊狹此則置之至於江都所送選武布限明秋純錢代納事許施爲宜云左議政金履素右議政金憙以爲別無異見云矣從之敎曰尤甚之次邑保軍米太分數代錢事谷山等邑軍布折半代捧事數爻旣不夥然在小民爲惠最實亦爲依狀請施行
정조 17년 · 강
承旨南公轍上疏乞護母病賜例批
정조 17년 · 목
有聞與都承旨沈煥之有私嫌陳疏徑出政院退却原疏啓請推考允之
정조 17년 · 강
海西慰諭御史洪大恊以延安府農形及民情馳聞
정조 17년 · 목
狀啓以爲臣於本月十六日伏承海西延安等邑審察農形慰諭民人之命卽日登程十八日夕時到延安府十九二十兩日連爲周行遍審坊里則本府田畓合爲六千餘結內畓居其五田爲其一民食所出專在於畓而田穀則無甚被災雖幸免歉而至於畓庫則一望大野之地盡是枯黃之場殆無掛鎌之處其爲驚心慘目大過所聞臣敬將聖諭眞諺翻謄處處宣讀則雖彼海曲至愚之民亦皆感極而垂涕又爲呼訴曰今此蠲役之擧實是曠絕之澤而目今甔石未收散而之他者其數已夥闔境流離勢所必至惟願御史歸奏此遑急之狀云故臣又以朝家如傷之恩必無一夫不獲之歎賙飢之政又令營邑而講確汝輩須體聖意轉相招徠期於奠居之意縷縷布諭矣臣旣躬審形止又探事情則其所被災之故專由於畓無灌漑只事軋播自五月至七月不得點雨沒數焦軋又被雹災餘者多停通計二十二坊一百二十七里同然一色幾無之次稍實之可以區別者而其中洪長等七坊以依山之故七坊內十五里間多谷畓收獲處其餘一百十二里各樣身役蠲減之節依諭書辭意擧行還上則無論多寡決無辦納之勢而還穀法意旣自嚴重本府留庫又極零星其在慮嗣歲之道恐不可多數停退故以三分一停退之次十五里目今民情實爲矜惻故傡以三分一停退代穀分數姑難酌定故付之本邑以爲更察民情報營闊狹之地至於白川則沿路所見旣不至延安之甚外此災邑詳探被災之淺深其所蠲恤之政當與道臣商議量宜擧行
정조 17년 · 강
命三十日次對進定於明日諸道舊還當捧者入侍稟處
정조 17년 · 목
備邊司啓言諸道舊還未捧之數多至二百二十三萬四十餘石而其中昨年未捧尤爲夥然如今豐登之時不可不捧三南則昨年未捧竝令準數收捧其餘諸道及海西稍實邑隨其數爻之多寡參以該道之穡事酌量磨鍊定數知委而必以最近年條收捧之意分付何如敎以此亦民事詢問後欲決處者三十日次對進定於明日而此草記入侍時稟處
정조 17년 · 강
命大司憲曺允大等遞差
정조 17년 · 목
修撰李相璜處置以爲大司憲曺允大掌令權儐持平趙恒鎭正言李重蓮等求助之際無端違召至有人言勢難仍在請大司憲曺允大等竝遞差批以依施
정조 17년 · 강
奉敎洪樂游乞護母病陳疏徑出賜例批
정조 17년 · 강
分揀時囚林載洙金性一等罷慶尙左兵使許侙職
정조 17년 · 목
義禁府啓言釜山前僉使林載洙原情以爲待罪本職歲已周矣凡干擧行必待營關而今此火藥私買之禁令元無發關知委之事非但本鎭爲然自水營以下七鎭無一知委處則新頒禁令實未聞知而襲謬貿取矣道帥臣論列有若旣聞朝令徒取價廉故爲犯禁者然而火藥一斤之價不過四五錢豈有爲其些少之廉直知而故犯甘自陷於違越禁令之科乎只緣愚迷未聞朝令自歸犯禁恭俟重勘云豆毛浦前萬戶金性一原情以爲火藥私買新有禁令而初無營關知委之事故茫未聞知只爲月課之及時備上果有火藥之襲謬貿取莫非愚迷不察之罪云林載洙曾經宣傳官議處金性一刑推得情何如敎曰初不知委狀啓不爲區別者極爲駭然兩邊將雖曰水營所關京廳行關於鎭營則鎭營卽亦兵使管轄也以此以彼雖免不飭不察之責當該帥臣罷職兩囚分揀放送
정조 17년 · 강
北京禮部送回咨二度
정조 17년 · 목
禮部謹奏爲據情轉奏事准盛京禮部咨送朝鮮國王咨文一件到部臣等査閱來咨緣該國王上年恭進方物仰荷溫綸更蒙鎭齎該使臣瞻仰天顏復承欽命賦詩竝賞大縀筆墨等物該國王感激聖恩移咨臣部據情轉奏臣等不敢壅於上聞理合抄錄該國王原咨恭呈御覽伏祈皇上睿覽謹奏○咨禮部爲知照事主客司案呈本部據咨轉奏朝鮮國王謝恩一摺於乾隆五十八年七月初七日發報具奏本月初十日報到奉旨知道了欽此欽遵到部相應抄錄原奏知照朝鮮國王可也須至咨者計抄原奏一紙○咨禮部爲照會事主客司案呈接閱貴國王來咨以上年請授錢貨一事經本部移咨與定例不符未便代爲轉奏貴國王接咨後省悟前非深爲愧悔復具咨文前來貴國久列藩封受恩優渥但天朝法制森嚴凡屬與例不符之事從不准外藩瀆請是以本部前接來咨卽詳切移覆若貴國王接准部咨復恃恩再行瀆陳本部必當據實參奏貴國王恐獲咎戾今貴國王旣自知愧悚具見小心恭順所有前請授錢錯誤之處本部卽可不奏嗣後貴國王尙宜恪守藩封凜遵定例以冀永承恩眷是所切囑須至照會者
정조 17년 · 강
命抄啓文臣習射試官金啓洛等時時往試勤慢
정조 17년 · 목
因抄啓文臣金熙朝習射試記敎曰今日二中可洗昨日之無分勉哉努力久當刮目畵記則粘連次捧置自明日習射處所射伴諸僚一一載錄試官金啓洛李勉兢李翼晉時時往試諸人勤慢事分付
정조 17년 · 강
命諸道舊還分排收捧
정조 17년 · 목
左議政金履素啓言本司舊還分排草記有入侍稟處之命矣三南及統營昨年停退當此大登之時不可不及今充簿竝與京畿關東及三都而壬子一年條舊還一竝準捧江都則壬子條不過數十包限以辛亥條嚴飭準捧北道則限庚戌條關西則限辛亥條令兩道道臣商度穡事與民情量宜收捧海西則只於稍實邑以昨年未捧準捧之意竝爲分付何如從之
정조 17년 · 강
許貸京司上納錢一萬五千兩于黃海監營以作貿穀補賑之資
정조 17년 · 목
左議政金履素啓言卽見黃海監司李祖承所報則以爲本道穡事遽至大歉延安等五邑尤甚中最遑急者而元留庫穀簿太半虛殼災年新還決難準捧嗣歲之資實有絕巡之慮不可以除出補賑京司所納錢一萬五千兩限五六朔特許姑貸則庶可以貿遷他道之穀爲辭矣海西穡事延白等最被災荒其他列邑或有免歉處或有不能免歉處嗣歲之慮補賑之難誠如報辭且其所請之數不甚夥多而亦不過五六朔之間請依所報許施以爲預先措辦之地從之
정조 17년 · 강
推判義禁洪良浩飭廣興前主簿申大稱嚴加照律
정조 17년 · 목
左議政金履素啓言太倉逋欠之弊傳說狼藉而猶未知若是夥然今番戶判筵奏變通之後所逋實數現發於前後倉官金吾之供而其數恰過累千餘石揆以國綱萬萬寒心而其中申大稱所逋至於一千三百餘石之多尤是前所未有戶判旣以加等勘律仰請而判批下敎何等嚴切則該府之循例照律極爲駭然請該府堂上從重推考使之更爲嚴加照律以爲懲從之地從之
정조 17년 · 강
左相金履素請推守禦使李文源不許
정조 17년 · 목
左議政金履素啓言守禦使李文源今日進不進單子旣不懸頉而單子入啓之後始乃以病不進雖未知其實病之果如何而事體所在不可無警請推考敎曰勿推
정조 17년 · 강
命軍監別營別庫等倉諸條釐弊依太倉節目施行
정조 17년 · 목
戶曹判書沈頤之啓言太倉釐弊節目已爲啓下自今朔擧行至於軍監弊端幸不至於太倉倉官變通等事不必取倣於太倉惟監察監庫之有弊無益斛上加升之補縮無實員役之公私負債等諸條其弊與太倉無異此三條竝依太倉節目債弊別營別庫亦與軍廣兩倉同然蕩滌一款請一體施行從之
정조 17년 · 강
命施有榮先付一內肄射成樣後草記
정조 17년 · 목
兵曹判書鄭好仁啓言施文用子孫二人自該道起送而臣與各軍門將臣招見則二人中施有榮可堪於弓馬之任矣敎以先付一內付祿除本仕使之肄射稍能成樣草記
정조 17년 · 강
命水原中軍復舊例騎馹壯勇營所屬鄕軍間年大比較時本營將官與本府中軍判官試取
정조 17년 · 목
水原留守李命植啓言本府中軍舊則騎馹中間忽復廢閣每每雇借往來事甚不便諸道監營中軍竝皆騎馹此獨昔有今無宜有復舊之擧而驛馬事體重大敢此仰達從之壯勇營提調鄭民始曰本營所屬鄕軍間年大比較時本營將官下去與該邑守令眼同試取自是規例而水原陞留府之後留守如非大臣卽崇品重臣本營將官旣是奉命之人與之同坐擧行之際必多有相妨難便之端請此後則將官與本府中軍判官擧行事定式從之
정조 17년 · 강
飭平倉所捧自納米代錢收捧或還米充納之弊
정조 17년 · 목
惠廳堂上鄭民始啓言平倉所捧自納米卽是大同且係軍需所用故自前以精白米趁限畢納曾無麤劣愆期之弊矣近年以來吏緣爲奸皆以代錢收捧使倉主人冒禁貿米或以移轉還米局充以納不但米包麤劣愆期不納許多奸弊愈往愈甚法意所在萬萬駭然此後若有代錢收捧或還米充納之擧則該邑守令隨現重勘之意請出擧條申飭從之
정조 17년 · 강
汰軍器寺郞廳李邦億等許劃甲冑十五部價米于本寺
정조 17년 · 목
該提調李敬懋啓言今番春塘臺頒賞時進排弓矢不但陳舊相雜多以不粧弓混頒此專由於該色兩郞廳常懷規避本色之心初不檢察之故事未前有誠極驚駭弓箭色郞廳李邦億吳在臣請竝爲汰去從之敬懋曰本寺財力凋弊賞格待令弓矢等種無以經紀造成在前如此之時多有甲冑價米請得之例今亦以二十部許劃以爲及時始造之地似好請下詢大臣處之予問大臣左議政金履素曰本寺無他物力之措辦而甲胄價請得亦有前例則似當依所請許施而二十部則未免太過減五部許施似好矣從之
정조 17년 · 강
海西慰諭御史洪大恊以海州牧農形及民情馳聞
정조 17년 · 목
狀啓以爲延安府農形及慰諭形止纔已馳啓而自此離發由平山界轉到海州牧本州境內自來最廣雖不得一一遍審論以所見參以所聞則蓋介於延安之境濱於浦海之處者全是畓庫而若非初不付種則又是太半枯穗加之秋成之際遍境雹災未刈之穀亦多受傷故尤甚被災處則其爲慘目比延安無甚異同至於田穀則豆太黍粟雖不無優劣之不同大體言之則間多免歉本州田畓較其多少田爲倍簁民之爲命者專在於田穀之成樣此則比延安稍有勝焉而其所蠲恤之典與道臣商議則本州之壤接延境者被災共酷論其穡事實無此彊爾界之別故謹依諭書中與一般者照此例之敎計其三十五坊一百七十五里內尤甚爲一百二十里之次爲三十一里稍實爲二十四里而就其尤甚一百二十里中七十里則蠲減等節一依延安例當年還上三分一停退京外各樣身貢軍役米布折半蕩減餘皆停退拯劣米無論久近一傡蕩減其餘五十里比之延安宜有差等故新還四分一停退各樣身貢及軍役米布折半停退之次三十一里只以還上五分一停退稍實二十四里竝爲勿論舊還則一倂退捧代穀則言于邑倅以爲報營分數之地臣謹以諭書辭意面面宣布外此災邑蠲惠之方又與道臣相議推以道內公論則安岳康翎甕津等三邑乃是濱海尤甚之處通一境論之雖不至延海之慘而至於尤甚若而處則無甚懸殊而與彼比同則極涉太過故就其中尤甚處安岳四十六里甕津十六里康翎七里依海州尤甚中差等五十里例還上四分一停退身貢軍役折半停退舊還停捧及代穀亦爲報營闊狹之地尤甚中之次安岳十六里甕津八里康翎六里諸般停減旣難輕議故只以還上四分一停退諭書及蠲免條目一通謄送于各該邑使其邑宰一一布諭後各項停退數爻亦令報于巡營又爲移文于本道道臣竝與延安等諸邑數爻待其邑報之齊到以爲條列狀聞之地
정조 17년 · 강
命北關舊還及公私債負名以庚戌條者一傡蕩滌